PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra proiectului de Lege pentru modificarea şi completarea Ordonanţei Guvernului nr. 82/2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România

În conformitate cu prevederile art. 95 din Regulamentul Camerei Deputaţilor, republicat, Comisia pentru cultură, arte, mijloace de informare în masă a fost sesizată, prin adresa nr. PL.- x  714 din 7 noiembrie 2008 cu dezbaterea în fond, în procedură de urgenţă, a Proiectului de Lege pentru modificarea şi completarea Ordonanţei Guvernului nr. 82/2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România. 
La întocmirea prezentului raport, Comisia a avut în vedere avizul favorabil nr. 862 din 22.07.2008  emis de Consiliul Legislativ.
Potrivit prevederilor art. 73 din Constituţia României, republicată, proiectul de lege  face parte din categoria legilor ordinare. 
Conform prevederilor art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei deputaţilor, republicat, Camera deputaţilor este  Cameră decizională. 
Proiectul de lege a fost dezbătut în şedinţa Comisiei din ziua de 10 martie 2009. 


Iniţiativa legislativă are ca obiect de reglementare modificarea şi completarea Ordonanţei Guvernului nr. 82/2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România, în sensul lărgirii sferei activităţilor cultelor pentru care statul acordă sprijin financiar, prin acordarea de sprijin pentru construirea şi repararea sediilor administrative ale eparhiilor, a sediilor unităţilor de învăţământ teologic ale cultelor recunoscute, construirea, amenajarea şi repararea clădirilor având destinaţia de aşezăminte de asistenţă socială ale unităţilor de cult. 
La lucrările Comisiei au fost prezenţi 15 deputaţi, din totalul de 19 membri ai Comisiei.

În conformitate cu prevederile art. 54 din Regulamentul Camerei Deputaţilor, republicat, la dezbateri a participat domnul Adrian Lemeni, secretar de stat în Ministerul Culturii, Cultelor şi al Patrimoniului Naţional. 
Raportul Comisiei a fost adoptat cu unanimitatea voturilor celor prezenţi în sală în momentul votării.
Proiectul de lege a fost adoptat de Senat în şedinţa din 29 octombrie 2008, în calitate de primă Cameră sesizată.


În urma dezbaterii, Comisia pentru cultură, arte, mijloace de informare în masă propune aprobarea Proiectului de Lege pentru modificarea şi completarea Ordonanţei Guvernului nr. 82/2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România, în forma adoptată de Senat.

